CELEX: 32020R1341
Language: el
Date: 2020-09-28 00:00:00
Title: Εκτελεστικός κανονισμός (ΕΕ) 2020/1341 της Επιτροπής της 28ης Σεπτεμβρίου 2020 για την τροποποίηση του εκτελεστικού κανονισμού (ΕΕ) 2020/466 όσον αφορά την περίοδο εφαρμογής των προσωρινών μέτρων (Κείμενο που παρουσιάζει ενδιαφέρον για τον ΕΟΧ)

29.9.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 314/2
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2020/1341 ΤΗΣ ΕΠΙΤΡΟΠΗΣ
         της 28ης Σεπτεμβρίου 2020
         για την τροποποίηση του εκτελεστικού κανονισμού (ΕΕ) 2020/466 όσον αφορά την περίοδο εφαρμογής των προσωρινών μέτρων
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (EE) 2017/625 του Ευρωπαϊκού Κοινοβουλίου και του Συμβουλίου, της 15ης Μαρτίου 2017, για τους επίσημους ελέγχους και τις άλλες επίσημες δραστηριότητες που διενεργούνται με σκοπό την εξασφάλιση της εφαρμογής της νομοθεσίας για τα τρόφιμα και τις ζωοτροφές και των κανόνων για την υγεία και την καλή μεταχείριση των ζώων, την υγεία των φυτών και τα φυτοπροστατευτικά προϊόντα, για την τροποποίηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 999/2001, (ΕΚ) αριθ. 396/2005, (ΕΚ) αριθ. 1069/2009, (ΕΚ) αριθ. 1107/2009, (ΕΕ) αριθ. 1151/2012, (EE) αριθ. 652/2014, (ΕΕ) 2016/429 και (ΕΕ) 2016/2031, των κανονισμών του Συμβουλίου (ΕΚ) αριθ. 1/2005 και (ΕΚ) αριθ. 1099/2009 και των οδηγιών του Συμβουλίου 98/58/ΕΚ, 1999/74/ΕΚ, 2007/43/ΕΚ, 2008/119/ΕΚ και 2008/120/ΕΚ και για την κατάργηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 854/2004 και (ΕΚ) αριθ. 882/2004, των οδηγιών του Συμβουλίου 89/608/ΕΟΚ, 89/662/ΕΟΚ, 90/425/ΕΟΚ, 91/496/ΕΟΚ, 96/23/ΕΚ, 96/93/ΕΚ και 97/78/ΕΚ και της απόφασης 92/438/ΕΟΚ του Συμβουλίου (κανονισμός για τους επίσημους ελέγχους) (1), και ιδίως το άρθρο 141 παράγραφος 1,
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΕ) 2017/625 θεσπίζει κανόνες, μεταξύ άλλων, για τη διενέργεια επίσημων ελέγχων και άλλων επίσημων δραστηριοτήτων από τις αρμόδιες αρχές των κρατών μελών. Επίσης, εξουσιοδοτεί την Επιτροπή να θεσπίζει, με εκτελεστική πράξη, τα κατάλληλα προσωρινά μέτρα που απαιτούνται για τον περιορισμό των κινδύνων για την υγεία των ανθρώπων, των ζώων και των φυτών και την καλή μεταχείριση των ζώων, εάν διαθέτει αποδείξεις για την ύπαρξη σοβαρής διατάραξης στο σύστημα ελέγχων ενός κράτους μέλους.
                  
               
                     (2)
                  
                  
                     Για την αντιμετώπιση των ειδικών περιστάσεων λόγω της συνεχιζόμενης κρίσης που συνδέεται με τη νόσο που προκαλείται από τον κορονοϊό (COVID-19), ο εκτελεστικός κανονισμός (ΕΕ) 2020/466 της Επιτροπής (2) επιτρέπει στα κράτη μέλη να εφαρμόζουν προσωρινά μέτρα σχετικά με τους επίσημους ελέγχους και τις άλλες επίσημες δραστηριότητες.
                  
               
                     (3)
                  
                  
                     Τα κράτη μέλη ενημέρωσαν την Επιτροπή ότι, λόγω της κρίσης που συνδέεται με τη νόσο COVID 19, ορισμένες σοβαρές διακοπές στη λειτουργία των συστημάτων ελέγχου τους, δυσκολίες στη διενέργεια επίσημων ελέγχων και άλλων επίσημων δραστηριοτήτων σχετικά με επίσημα πιστοποιητικά και επίσημες βεβαιώσεις όσον αφορά τις μετακινήσεις ζώων και αγαθών στην Ένωση και εντός της Ένωσης και δυσκολίες διοργάνωσης διά ζώσης συνεδριάσεων με υπευθύνους επιχειρήσεων και το προσωπικό τους στο πλαίσιο των επίσημων ελέγχων θα συνεχιστούν και μετά την 1η Οκτωβρίου 2020. Για να αντιμετωπιστούν αυτές οι σοβαρές διαταραχές, οι οποίες είναι πιθανόν να συνεχιστούν κατά τους ερχόμενους μήνες, και να διευκολυνθεί ο προγραμματισμός και η διενέργεια επίσημων ελέγχων και άλλων επίσημων δραστηριοτήτων κατά τη διάρκεια της κρίσης που συνδέεται με τη νόσο COVID-19, η περίοδος εφαρμογής του εκτελεστικού κανονισμού (ΕΕ) 2020/466 θα πρέπει να παραταθεί έως την 1η Φεβρουαρίου 2021.
                  
               
                     (4)
                  
                  
                     Επομένως, ο εκτελεστικός κανονισμός (ΕΕ) 2020/466 θα πρέπει να τροποποιηθεί αναλόγως.
                  
               
                     (5)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Στο άρθρο 6 δεύτερο εδάφιο του εκτελεστικού κανονισμού (ΕΕ) 2020/466, η ημερομηνία «1η Οκτωβρίου 2020» αντικαθίσταται από την ημερομηνία «1η Φεβρουαρίου 2021».
         
         
            Άρθρο 2
            Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            Εφαρμόζεται από τις 2 Οκτωβρίου 2020.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 28 Σεπτεμβρίου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 95 της 7.4.2017, σ. 1.
         
            (2)  Εκτελεστικός κανονισμός (ΕΕ) 2020/466 της Επιτροπής, της 30ής Μαρτίου 2020, σχετικά με προσωρινά μέτρα για τον περιορισμό των κινδύνων για την υγεία των ανθρώπων, των ζώων και των φυτών και την καλή μεταχείριση των ζώων κατά τη διάρκεια ορισμένων σοβαρών διαταράξεων στα συστήματα ελέγχων των κρατών μελών λόγω της νόσου που προκαλείται από τον κοροναϊό (COVID-19) (ΕΕ L 98 της 31.3.2020, σ. 30).